ΓΡΑΠΤΗ ΕΡΩΤΗΣΗ E-2451/98

υποβολή: Paul Lannoye (V) προς την Επιτροπή

(30 Ιουλίου 1998)

Θέμα: Εναπόθεση τοξικών και επικίνδυνων αποβλήτων κοντά στο αεροδρόμιο του Μπιλμπάο

Σε συνέχεια της καταγγελίας που υπέβαλαν διάφοροι δημοτικοί σύμβουλοι της Bizcaya σχετικά με τη δημιουργία χώρου εναπόθεσης τοξικών και επικίνδυνων αποβλήτων και την κατασκευή μονάδας επεξεργασίας λυμάτων κοντά στους διαδρόμους απογείωσης και προσγείωσης του αεροδρομίου του Μπιλμπάο, χώρος εναπόθεσης και μονάδα επεξεργασίας που συνιστούν τεράστιο κίνδυνο για τις γειτονικές περιοχές, και ενόψει της σημασίας των εργαισών.

Θα μπορούσε να με πληροφορήσει η Επιτροπή εάν:

1. Τα έργα επέκτασης του αεροδρομίου του Μπιλμπάο τηρούν τους όρους που επιβάλλονται από την οδηγία 85/337(1) σχετικά με την εκτίμηση των περιβαλλοντικών επιπτώσεων ορισμένων δημοσίων και ιδιωτικών έργων;

2. Ο χώρος εναπόθεσης τοξικών αποβλήτων και η μονάδα επεξεργασίας λυμάτων τηρούν την οδηγία 85/337; την οδηγία 91/689(2) σχετικά με τα επικίνδυνα απόβλητα και την οδηγία 76/464(3) σχετικά με τη ρύπανση που προκαλείται από ορισμένες επικίνδυνες ουσίες που εκχέονται στο υδάτινο περιβάλλον;

3. Ο χώρος εναπόθεσης τοξικών αποβλήτων, που βρίσκεται σε απόσταση μικρότερη από 100 μ. από τους διαδρόμους προσγείωσης, τηρεί τις αποστάσεις που προβλέπονται στις διεθνείς συμβάσεις σχετικά με την εναέρια ασφάλεια;

4. Έχουν χορηγηθεί ορισμένες κοινοτικές ενισχύσεις (ΕΤΠΑ, Ταμείο Συνοχής) για την υλοποίηση των σχεδίων αυτών;

Απάντηση της κ. Bjerregaard εξ ονόματος της Επιτροπής

(29 Σεπτεμβρίου 1998)

1.-2. Στην Επιτροπή υποβλήθηκαν οι δύο καταγγελίες στις οποίες αναφέρεται το αξιότιμο μέλος του Κοινοβουλίου. Στο πλαίσιο της εξέτασης των εν λόγω καταγγελιών η Επιτροπή ζήτησε τις παρατηρήσεις των ισπανικών αρχών για τα καταγγελλόμενα γεγονότα.

Ανταποκρινόμενες στο αίτημα της Επιτροπής για ενημέρωση, οι ισπανικές αρχές απέστειλαν προσφάτως τεκμηρίωση εξαιρετικά ογκώδη η εξέταση της οποίας δεν έχει ολοκληρωθεί. Για το λόγο αυτό, η Επιτροπή δεν είναι ακόμη σε θέση να απαντήσει στα ερωτήματα που θέτει το αξιότιμο μέλος του Κοινοβουλίου.

Στο πλαίσιο της εξέτασης της καταγγελίας, οι καταγγέλλοντες θα ενημερωθούν καταλλήλως για τα αποτελέσματα της εξέτασης των πληροφοριών που διαβίβασαν οι ισπανικές αρχές.

3. Οι ενδεχόμενοι διεθνείς κανόνες σε θέματα εναέριας ασφάλειας εμπίπτουν στη δικαιοδοσία του Διεθνούς Οργανισμού Πολιτικής Αεροπορίας. Η Επιτροπή δεν γνωρίζει να υφίστανται παρόμοιοι κανόνες σχετικά με την εναπόθεση αποβλήτων εγγύς των αερολιμένων. Δεν υφίστανται πάντως σχετικοί κοινοτικοί κανόνες.

4. Τα σχέδια σχετικά με την εναπόθεση τοξικών και επικίνδυνων αποβλήτων και με το σταθμό επεξεργασίας λυμάτων κοντά στο αεροδρόμιο του Μπιλμπάο περιλαμβάνονταν στα επιχειρησιακά προγράμματα που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης (FEDER) για την περιφέρεια Pais Vascos - στόχος 2, κατά την περίοδο προγραμματισμού 1994-1996 (πρώτη φάση) και 1997-1999 (δεύτερη φάση). Ωστόσο, οι ισπανικές αρχές απέσυραν τα δύο εν λόγω σχέδια από τα προαναφερόμενα προγράμματα. Κατά συνέπεια, δεν θα τύχουν συγχρηματοδότησης από το ανωτέρω ταμείο, ούτε άλλωστε από το Ταμείο σύγκλισης.

(1) ΕΕ L 175 της 5.7.1985, σελ. 40.

(2) ΕΕ L 377 της 31.12.1991, σελ. 20.

(3) ΕΕ L 129 της 18.5.1976, σελ. 23.